ฟิลลิปมองหุ้นครึ่งปีหลังสวิงสูง
เศรษฐกิจโลกชะลอยุโรปกดดัน ไทยพาณิชย์ส่งทริกเกอร์ลุยซื้อ
5 ก.ค. 2555

เศรษฐกิจโลกชะลอยุโรปกดดัน ไทยพาณิชย์ส่งทริกเกอร์ลุยซื้อ
ฟิลลิป มองหุ้นผันผวนตลอดครึ่งปีหลัง แนะซื้อช่วงย่อตัว “ไทยพาณิชย์” ออกทริกเกอร์ฟันด์ลุยหุ้น เป้า 7% ใน 7 เดือน
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ฟิลลิป (ประเทศไทย) เปิดเผยว่า ตลาดหุ้นในครึ่งปีหลังยังผันผวน แม้พัฒนาการของปัญหาหนี้ยุโรปดีขึ้น แต่ยังมีปัจจัยเสี่ยงที่ต้องจับตา คือ การชะลอตัวของเศรษฐกิจโลกและปัญหาหนี้ยุโรปที่ยังไม่น่าจะจบลงง่ายๆ
“ช่วงต้นเดือนนี้ราคาหุ้นน่าจะยังได้แรงหนุนต่อเนื่องจากข่าวดีจากยุโรปตามสถานการณ์ที่ดูดีขึ้น และราคาหุ้นตอบรับข่าวร้ายไปพอสมควรแล้ว แต่ครึ่งปีหลังยังผันผวน จึงแนะนำให้ถือเงินสด หรือพักเงินไว้ในกองทุนตลาดเงิน เพื่อรอโอกาสกลับเข้าทยอยสะสมใหม่เมื่อราคาอ่อนตัวลง” นายสานุพงศ์ กล่าว




 
ด้านนางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ตลาดหุ้นไทยยังน่าสนใจและราคาถูกเมื่อเทียบกับตลาดหุ้นในภูมิภาคเอเชีย โดยมีอัตราส่วนราคาต่อกำไร (พี/อี) อยู่ที่ 11.4 เท่า ขณะที่การเติบโตของผลประกอบการบริษัทสูงถึง 22%
บริษัทได้ออกกองทุนเปิดไทยพาณิชย์ ทริกเกอร์ 7% ฟันด์ 3 อายุประมาณ 7 เดือน เน้นลงทุนหุ้นไทยที่มีปัจจัยพื้นฐานดี มีศักยภาพในการเติบโต มูลค่าโครงการ 5,000 ล้านบาท เปิดขายตั้งแต่วันนี้-9 ก.ค. 2555 โดยกำหนดเป้าหมายผลตอบแทนไว้ที่ 7% และสามารถปิดกองทุนได้ก่อนกำหนดภายใน 7 เดือน หากผลตอบแทนถึงเป้าหมาย 
นางโชติกา กล่าวว่า ในช่วงเวลาเดียวกันบริษัทยังได้เสนอขายกองทุนตราสารหนี้ระยะสั้นจำนวน 3 กองทุน จนถึงวันที่ 9 ก.ค. 555 ได้แก่ กองทุนเปิดไทยพาณิชย์ตราสารหนี้ 3M56 อายุ 3 เดือน คาดผลตอบแทนประมาณ 2.9% ต่อปี กองทุนเปิดไทยพาณิชย์ตราสารหนี้ 6M1 อายุ 6 เดือน คาดผลตอบแทนประมาณ 3.1% และกองทุนเปิดไทยพาณิชย์ตราสารหนี้ต่างประเทศ 1Y42 อายุ 1 ปี คาดผลตอบแทน 3.3%
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ เปิดเผยว่า บริษัทจะจ่ายเงินปันผลกองทุนเปิดวรรณเอเอ็มหุ้นคุณค่าปันผล (1VAL-D) จากกำไรสุทธิของผลการดำเนินงานระหว่างวันที่ 1 ก.ค. 2554-30 มิ.ย. 2555 ในอัตราหน่วยลงทุนละ 3.57 บาท โดยปิดสมุดทะเบียนพักการโอนหน่วยลงทุนเพื่อสิทธิรับเงินปันผลในวันที่ 6 ก.ค. 2555 
“กองทุนเหมาะกับนักลงทุนที่ชอบหุ้นที่ผันผวนต่ำ และต้องการผลตอบแทนจากการลงทุนระยะยาวในรูปของเงินปันผล ดังนั้นแม้ที่ผ่านมาตลาดหุ้นผันผวน แต่กองทุนยังสร้างผลตอบแทนได้ดี โดยเมื่อวันที่ 2 ก.ค. 2555 กองทุนมีผลตอบแทนย้อนหลัง 3 เดือน 6 เดือน และ 1 ปี เท่ากับ 3.67% 23.37% และ 36.2% ตามลำดับ ชนะดัชนีตลาดในทุกช่วงเวลา” นายวิน กล่าว m